Natalie Dessay
Natalie Dessay er en fransk sopran, født i Lyon og uddannet ved konservatoriet i Bordeaux og på operaen i Toulouse. Natalie Dessay fik sit gennembrud i 1992 på Bastille-operaen i Paris som dukken Olympia i Hoffmanns eventyr af Jacques Offenbach. Hun fortsatte karrieren som koloratursopran i de følgende 10 år i roller som bl.a. Nattens dronning i Tryllefløjten af Wolfgang Amadeus Mozart og Zerbinetta i Richard Strauss' opera Ariadne auf Naxos, som hun sang på de store operascener i Europa og USA.
Med roller fra det italienske bel canto-repertoire, som Lucia i Lucia di Lammermoor af Gaetano Donizetti og Amina i La sonnambula af Vincenzo Bellini, har Natalie Dessay siden 2001 fejret endnu større triumfer pga. sin prægtige, nuancerede stemme og sin intenst dramatiske sceneoptræden.
I 2007 fik Natalie Dessay The Lawrence Olivier Award for Outstanding Achievement in Opera for sin præstation som Marie i Donizetti-operaen La fille du régiment på Covent Garden i London. Hun har gennem årene indspillet en række cd'er med barokmusik, Mozart-arier og arier fra franske og italienske operaer.